PATVIRTINTA

Klaipėdos rajono savivaldybės tarybos

2020 m. balandžio 16 d. sprendimu Nr. T11-95

**GARGŽDŲ „MINIJOS“ PROGIMNAZIJOS**

**2019 METŲ VEIKLOS ATASKAITA**

Gargždų „Minijos“ progimnazija vykdė ugdymą pagal ikimokyklinio, priešmokyklinio, pradinio, pagrindinio (I dalies) ugdymo programas.

Progimnazijoje dirbo 142 darbuotojai. Pagrindinėse pareigose dirbo 72 pedagogai: visu etatu – 2, daugiau nei visu etatu – 45, neturintys viso etato – 25, logopedai – 2 etatai, specialieji pedagogai – 2 etatai, socialiniai pedagogai – 2 etatai, psichologai – 2 etatai. Jakų ir Gobergiškės skyriuose ikimokyklinio ir priešmokyklinio ugdymo mokytojos – 3,06 etato, mokytojų padėjėjos: progimnazijoje – 5,99 etato, Jakų ir Gobergiškės skyriuose – 2,63 etato, pailgintos dienos grupių auklėtojos: progimnazijoje – 3,64 etato ir Gobergiškės skyriuje – 0,67 etato.

Aptarnaujančio personalo – 39,75 etato iš jų darbininkų –11,5 etato, valytojų – 13,75 etato, valgyklos darbuotojų – 6,5 etato, buhalterių – 3 etatai, raštinės vedėjos – 1 etatas, ūkvedžio – 1 etatas, inžinieriaus – 1 etatas, vairuotojo – 1 etatas, direktoriaus pavaduotojo ūkio reikalams – 1 etatas.

Pedagogai turėjo šias kvalifikacines kategorijas: 4 mokytojai ekspertai, 29 mokytojai metodininkai, 26 vyresnieji mokytojai, 13 mokytojai. Darbo stažas: 4 pedagogai, dirbę iki 5 metų, 3 pedagogai – 5–10 metų , 5 pedagogai – 10–15 metų, 7 pedagogai – 15–20 metų, 53 pedagogai, išdirbę daugiau kaip 25 metus.

Progimnazijoje ugdėsi 1139 mokiniai, Gobergiškės skyriuje – 24 pradinių klasių mokiniai, 10 ikimokyklinio amžiaus vaikų ir 6 priešmokyklinio amžiaus vaikai. Jakų skyriuje – 14 ikimokyklinio amžiaus vaikų ir 6 priešmokyklinio amžiaus vaikai.

153 mokiniai turėjo specialiųjų ugdymosi poreikių, kuriems buvo teikiama specialioji pedagoginė, psichologinė, socialinė pedagoginė ir specialioji pagalba. Progimnazijoje veikė keturios 1–4 klasių mokinių pailgintos dienos grupės ir viena – Gobergiškės skyriuje. Jas lankė 139 mokiniai. 221 mokinys buvo pavežami progimnazijos geltonuoju autobusu, maršrutiniais ir specialiųjų reisų autobusais. 61 mokinys gavo nemokamą maitinimą. Mokiniams buvo sudarytos galimybės dalyvauti progimnazijos neformaliojo švietimo ir kitų neformaliojo švietimo įstaigų veikloje.

Progimnazija organizavo konsultacinę ir informacinę pagalbą, vykdė mokinių pasiekimų tyrimus ir patikrinimus Lietuvos Respublikos švietimo, mokslo ir sporto ministro nustatyta tvarka, sudarė palankias sąlygas veikti mokinių organizacijoms. Mokiniai buvo įtraukiami į tvarkos organizavimą ir jos palaikymą progimnazijos teritorijoje. Buvo sudarytos sąlygos darbuotojams tobulinti kvalifikaciją.

Įgyvendinant 2018–2019 m. m. Mokyklos veiklos planą, buvo siekiama įgyvendinti strateginį tikslą – teikti geros kokybės priešmokyklinį, ikimokyklinį, pradinį ir pagrindinio ugdymo I dalies ugdymą, mokiniams moderniomis priemonėmis aprūpintoje saugioje aplinkoje. Šiam tikslui pasiekti numatytas veiklos prioritetas – ugdymo kokybės gerinimas.

Siekiant įgyvendinti pirmąjį uždavinį – diferencijuoti ir individualizuoti ugdymo turinį skirtingų poreikių ir gebėjimų mokiniams, ypatingą dėmesį skirti gabumų ir talentų ugdymui, buvo remiamasi ES fondų finansuojamo projekto „Mokinių akademinių gebėjimų atpažinimo ir jų ugdymo kokybės plėtra Nr.09.2.2.-ESFA-V-707-01-0001“ parengta metodine medžiaga, Klaipėdos rajono PPT psichologės V. Daugėlienės „Gabių vaikų ugdymo metodinėmis rekomendacijomis“. Aukštesniųjų gebėjimų vaikams per lietuvių kalbos ir literatūros, matematikos, gamtos mokslų pamokas mokytojai taikė specialiųjų modulių užduotis. Mokiniams buvo sudarytos sąlygos dalyvauti Tarptautiniame matematikos konkurse „Pangea 2019“, respublikiniame A. Ivanausko komandinio matematikos uždavinių sprendimo konkurse, respublikinėje LGMA Pasaulio pažinimo olimpiadoje ,,Mano gaublys“ 2019. Atlikti aštuntų klasių mokinių žinių ir gebėjimų tyrimai per anglų, rusų ir vokiečių kalbų pamokas. Atlikus išsamią 2,4,6,8 klasių NMPP analizę, aptarta mokinių pažanga, numatytos priemonės ugdymo veiklai tobulinti, ypač didelį dėmesį skiriant raštingumo gerinimui, praktiniam žinių taikymui, aukštesniųjų mąstymo gebėjimų ugdymui. Rezultatai aptarti metodinėse grupėse, mokytojų tarybos ir mokyklos tarybos posėdžiuose, numatytos priemonės ir būdai ugdymosi kokybei gerinti, organizuotas kryptingas mokytojų poreikius atitinkantis kvalifikacijos tobulinimas. Progimnazijos bendruomenė dalyvavo seminaruose „Geros mokyklos link: įsivertinimo ir tobulinimo įprasminimas pamokose ir organizacijoje“, „Efektyvaus mokymosi link“, „Kūrybiškumo ugdymas mokyklose: būdai ir galimybės mokinių pasiekimams gerinti“, „Įtraukus ugdymas: samprata ir praktika, klausimai ir sprendimai“, „Mokinio asmeninės pažangos fiksavimo galimybės“. Pradinių klasių mokytojoms vyko seminarai „Ekonomikos mokymas pradinėse klasėse, „Tyrimais pagrįstas pradinis ugdymas – įveiklinkime gamtos mokslų laboratorijas. Vyko seminaras „Turizmo renginių vadovo funkcijos“.

Mokytojai dalinosi savo patirtimi su kolegomis: R. Birgėlienė vedė užsiėmimą „Padlet“ panaudojimo galimybės ugdyme ir projektinėje veikloje“. Mokytojos D. Jasudavičienė, G. Jucienė pradinių klasių mokytojoms vedė užsiėmimą „Mokyklos erdvių puošyba grotažo technika“. Mokytojos R. Birgėlienė ir A. Pakamorienė vedė užsiėmimą „Ugdymo proceso dokumentai skaitmeninėje erdvėje“. Mokytojos V. Majauskienė ir A. Jašmontienė vedė užsiėmimą „IKT panaudojimas pradiniame ugdyme“ .

Mokykloje sudarytos sąlygos aukštesniųjų gebėjimų mokiniams ugdyti(s) formaliojo ir neformaliojo ugdymo (si) būdais, plėtoti mokinių talentus, saviraišką ir užimtumą, 100% panaudotos neformaliajam švietimui skirtos valandos. Progimnazija sudarė sąlygas gabiems ir talentingiems mokiniams vykti į edukacinę kelionę po Latviją.

Siekiant įgyvendinti antrąjį uždavinį – pagerinti mokinių matematikos rezultatus, įdiegiant mokinių, mokytojų, tėvų įsitraukimo ir motyvacijos stiprinimo sistemą, ypatingas dėmesys skirtas matematikos pasiekimų gerinimui. Progimnazija dalyvauja ES fondų finansuojamame projekte „Motyvuoti mokytojai ir tėvai, – motyvuoti mokiniai“. Nuo 2018 m. rugsėjo 1 d. pagal šį projektą progimnazijoje pradėtos naujos veiklos. Vyko mokymai klasių vadovams ir matematikos mokytojoms: „Ugdantysis vadovavimas (individualus koučingas)“, „Ryšio su mokiniais kūrimas ir klasės kaip komandos formavimas“, „Individualių sisteminių tėvų konsultacijų vedimas“. Mokymai mokyklos vadovams: „Kaip dirbti su tėvų aktyvu ir mokinių taryba, siekiant juos padaryti mokyklos ir mokymosi ambasadoriais“, „Darbuotojų motyvacijos skatinimas, veiklos vertinimas, efektyvaus grįžtamojo ryšio teikimas“, „Renginių parengimas ir įgyvendinimas“, mokymai klasių tėvų komitetų pirmininkams. Organizuotos 234 individualios matematikos mokytojų ir 433 klasių vadovų konsultacijos su 5–7 klasių mokiniais ir jų tėvais; rengiami į mokinio ugdymo(si) procesą aktyviai tėvus įtraukiantys matematikos projektai, organizuojami bendri mokinių, mokytojų ir tėvų susirinkimai, siekiant tėvus įtraukti ne tik į klasės, bet ir mokyklos gyvenimą, bendrai sprendžiami visiems aktualius klausimus. Atlikus lyginamąją analizę paaiškėjo, kad mokinių matematikos pasiekimai pagerėjo 10%.

Siekiant įgyvendinti trečiąjį uždavinį – kryptingai ugdyti mokinių socialines emocines kompetencijas, buvo įgyvendinamos socialinio emocinio ugdymo programos: 1–4 klasėse – „Laikas kartu“, 5–8 klasėse – „Paauglystės kryžkelės“. Programų įgyvendinimui iš BUP skirtos kontaktinės valandos. Socialiniam mokinių sąmoningumo ugdymui organizuotos: Tolerancijos diena, veiksmo savaitė „Be patyčių“, Pasaulinės nerūkymo dienos akcija „Pučiu ne dūmus, o muilo burbulus“, 5–6 klasių mokiniams vykdytas projektas „Knyga atveria širdies vartus, kai tu man šypsaisi“, skirtas patyčių prevencijai. Progimnazijos mokiniai buvo mokomi priimti atsakingus sprendimus, skatinami domėtis sveika gyvensena, atpažinti grėsmes ir mokytis jas įveikti. Šiam tikslui įgyvendinti progimnazijos bibliotekoje vyko popietės su įvairių sričių specialistais apie žalingų įpročių bei nusikalstamumo prevencijos temas. Mokinių bendruomeniškumui ugdyti organizuoti renginiai: 5-ų klasių mokiniams „Susipažinkime penktokai“, 6-ų klasių mokiniams „Pyragų diena“, 7-8 klasių mokiniams „Naktis mokykloje“. Progimnazijoje buvo atlikti 1-ų ir 5-ų klasių mokinių adaptacinio periodo tyrimai. Tyrimų rezultatai parodė, kaip mokiniai geba prisitaikyti prie mokyklos reikalavimų, veikti mokyklos sąlygomis, kurios sukurtos toje mikrosocialinėje sistemoje. Progimnazijoje atliktas SEKA tyrimas, kuriuo norėta išsiaiškinti progimnazijos mikroklimatą mokinių, tėvų ir mokytojų požiūrį. Tyrimo rezultatai pristatyti mokytojų tarybos ir mokyklos tarybos posėdžiuose. Mokytojų tarybos posėdyje analizuoti SEU tyrimų rezultatai (apklausti 110 1klasių, 117 – 2 klasių,132 – 3 klasių, 124 – 4 klasių, 370 – 5–8 klasių mokinių, 294 tėvai).

Siekiant įgyvendinti ketvirtąjį uždavinį – kurti grįžtamojo ryšio kultūrą mokytojų profesinei savimonei ugdyti, dalykinėms kompetencijoms tobulinti, pamokos kokybei gerinti – buvo remiamasi progimnazijos veiklos kokybės 4.3.2. rodiklio „Nuolatinis profesinis tobulėjimas“ įsivertinimo analize, išvadomis ir rekomendacijomis. Atsižvelgiant į tai, organizuotas kryptingas, mokyklos iškeltą veiklos uždavinį bei mokytojų poreikius atitinkantis kvalifikacijos tobulinimas. Progimnazijos pedagogams buvo pravestas seminaras „Geros mokyklos link: įsivertinimo ir tobulinimo įprasminimas pamokose ir organizacijose“ ( lektorė Laima Gudaitė). Mokytojai dalinosi gerąja patirtimi: dalyvavo švietimo įstaigų parodoje-mini mokymuose „Projektų mugė“ (mokytoja V. Ratkuvienė), praktiniame kūrybiniame užsiėmime „Buities estetika. Mandalų pynimas iš siūlų“ (mokytoja R. Našlėnienė), seminare „Tyrinėk, kurk, atrask“( mokytoja B. Šutinienė), seminare gamtos mokslų mokytojams „Aplinkotyrinių metodikų praktinis taikymas“ (mokytoja A. Pakamorienė) ir kt. Įgyvendinant veiklos uždavinį pagal ES fondų finansuojamą projektą „Motyvuoti mokytojai ir tėvai, – motyvuoti mokiniai“ progimnazijoje diegiama klasių vadovų, matematikos mokytojų asmeninių ir dalykinių kompetencijų vertinimo sistema. Mokslo metų pabaigoje mokytojai įsivertino savo kompetencijas, aptarė jas kartu su kuruojančiu vadovu ir išsikėlė tikslus kitiems mokslo metams.

2018–2019 mokslo metus 1–4 klasių mokiniai baigė 100%, 5–8 klasių – 96,5%. Visi 117 aštuntokų nuo 2019 m. rugsėjo 1 d. mokymąsi tęsia Gargždų ,,Vaivorykštės” gimnazijoje, Gargždų ,,Kranto“ pagrindinėje mokykloje.

Vykdant pedagoginę priežiūrą, prioritetai – ugdymo diferencijavimas ir individualizavimas ugdant aukštesniųjų gebėjimų mokinius, mokinio individualios pažangos pamatavimas, IKT panaudojimas mokinių motyvacijai skatinti bei socialinių emocinių kompetencijų ugdymas.

2019 m. progimnazijos mokiniai dalyvavo įvairiuose konkursuose, olimpiadose, varžybose, skaitė pranešimus konferencijose, kuriose mokinių pasiekimai buvo puikiai įvertinti:

* Respublikinėje LGMA Pasaulio pažinimo olimpiadoje ,,Mano gaublys" 2019. 4 mokiniai užėmė 1-ą ir 4 mokiniai – 2-ą vietą tarp 4-os klasės mokinių (mokytoja V. Ratkuvienė).
* Regioniniame dainų konkurse-festivalyje ,,Augino močiutė". 3–4 klasių mokinių vokalinis ansamblis užėmė 1-ą vietą (mokytoja R. Valskienė).
* Lietuvos mokyklų žaidynių Klaipėdos r. bendrojo ugdymo mokyklų pradinių klasių kvadrato varžybose 12 mokinių komanda užėmė 1-ąją vietą (mokytojos R. Marcinkevičienė, R. Liužinienė).
* Lietuvos mokyklų žaidynių 2008 m. gimimo ir jaunesnių mokinių zoninėse kvadrato varžybose 12 mokinių komanda užėmė 3-ąją vietą (mokytojos R. Marcinkevičienė, R. Liužinienė).
* Geografijos olimpiadoje MANO GAUBLYS 6–8 klasėms 5 mokiniai laimėjo 1–3 vietas (mokytoja A. Pakamorienė).
* Regioninėje technologijų olimpiadoje „Mano laiškas rytojui“ 1 mokinė užėmė 3 vietą (mokytoja A. Žilienė).
* Klaipėdos rajono bendrojo ugdymo mokyklų kvadrato varžybose mergaitės užėmė 1-ąją, o berniukai 2-ąją vietas. Klaipėdos regiono bendrojo ugdymo mokyklų mergaičių kvadrato varžybose laimėta 3-ioji vieta (mokytoja A. Vyšniauskienė).
* Klaipėdos rajono bendrojo ugdymo mokyklų „Drąsūs, stiprūs, vikrūs“ varžybose laimėta 1 vieta. Klaipėdos regiono bendrojo ugdymo mokyklų „Drąsūs, stiprūs, vikrūs“ varžybose laimėta 2 vieta (mokytoja A. Vyšniauskienė).
* Regioninėse keturkovės varžybose mergaitės ir berniukai užėmė 1 vietą. Finalinėse Lietuvos mokyklų žaidynių keturkovės varžybose berniukai pelnė 1 vietą o mergaitės – 7 vietą (mokytoja J. Žukauskienė).
* Finalinėse Lietuvos mokyklų žaidynių kroso estafetėse laimėta 3 vieta (mokytoja J. Žukauskienė).
* Finalinėse Lietuvos mokyklų žaidynių lengvosios atletikos atskirų rungčių varžybose mergaitės laimėjo 1 vietą (mokytoja J. Žukauskienė).
* Lietuvos mokyklų žaidynių galutinėje progimnazijų ir pagrindinių mokyklų sporto šakų varžybų rezultatų suvestinėje Gargždų „Minijos“ progimnazija užėmė 4 vietą Lietuvoje.

Progimnazijos mokytojai ir mokiniai aktyviai dalyvauja projektinėje veikloje:

* Tarptautinės „eTwinning“ programos projekte „My pets“(2018–2019 m. m.).
* Erasmus + KA229 Mokyklų mainų projekte Water Is Life („Vanduo yra gyvenimas“) (2019–2020 m. m. )
* Erasmus+ KA229 mokytojų trumpalaikių mokymosi projekte Be The Change...You Want To Be! (Nori pokyčių… Pradėk nuo savęs”) (2018–2020 m.)
* A. Tapino projekte „Įkvėpti. Padrąsinti. Palaikyti“.(2018–2019 m. m.).
* Tarptautinės „eTwinning“ programos projekte „Mes tikrai mylim Lietuvą, ar mylit ją jūs?“ (2017–2019 m.).
* Tarptautinės „eTwinning“ programos projekte: „Močiutės austu taku per Lietuvą einam“ (2018–2019 m.).
* Geras mokymas geroje mokykloje (2019–2022 m.).
* Samsung mokykla ateičiai (2018–2019 m.).
* Etnokultūros projekte „Mūsų lobynai“ (2019m.)
* Informatika pradiniame ugdyme (2018–2022 m.).
* 1–8 klasių etnoprojekte „Kou jauns ėšmuoksi, sens neožmėrši“, skirtas Žemaitijos metams paminėti (2019–2020 m. m.)

Progimnazijos administracija rūpinosi žmogiškųjų materialinių ir finansinių išteklių valdymu, vykdė jų kontrolę, vadovaudamasi progimnazijos 2015–2019 metų strateginiu planu ir 2018–2019 m. m. ir 2019–2020 m. m. ugdymo planais, progimnazijos metinės veiklos planu, siekė jų efektyvaus įgyvendinimo. Administracija organizavo veiksmingą Mokytojų tarybos darbą. Mokytojų tarybos posėdžiuose, direkcijos pasitarimuose išskirtinis dėmesys buvo skiriamas mokinių pažangumo, lankomumo rezultatų analizei, specialiųjų ugdymosi poreikių turinčių mokinių ugdymo programų įgyvendinimui. Taip pat buvo aptariami mokinių saugumo užtikrinimo, užimtumo neformalioje veikloje, patyčių, nusikalstamumo, žalingų įpročių prevencijos klausimai. Per posėdžius ir susirinkimus progimnazijos darbuotojai buvo supažindinti su naujais švietimo, Savivaldybės bei progimnazijos veiklos dokumentais.

Progimnazija sėkmingai plėtojo bendradarbiavimą su socialiniais partneriais: Klaipėdos rajono švietimo centru, Vėžaičių pagrindine bei Gargždų „Vaivorykštės“ gimnazija. Progimnazijai svarbūs klausimai buvo sprendžiami kartu su Klaipėdos rajono vaiko teisių apsaugos ir Savivaldybės administracijos Socialinės paramos bei Švietimo skyriais, Sveikatos biuru, Gargždų seniūnija, Klaipėdos apskrities VPK Klaipėdos rajono policijos komisariatu, Paramos šeimai centru, Gargždų atviru jaunimo centru, muzikos ir sporto mokyklomis, Gargždų muziejumi ir kt.

Progimnazija pagal Savivaldybės tarybos nustatytus įkainius miesto bendruomenei teikė atlygintinas (patalpų nuoma pagal sutartį) sporto salės, aktų salės ir pavienių kabinetų nuomos paslaugas. Paslaugų gavėjai: Šokio studijos „Svajonė“ ir „Kregždutės“, neformaliojo vaikų švietimo programos teikėjai „Yamaha“, Amber Language Centre, „Robotikos studija“. Neatlygintinai patalpomis naudojosi VšĮ „Gargždų futbolas“, Gargždų sporto mokykla, Gargždų sporto centras.

Progimnazijos bendruomenė 2019 metais surinko 19264 Eur. GPM 2%. Už šias lėšas įsigyta:

mokyklinių baldų , IT prekių, kanceliarinių prekių, dokumentų kamerų, grožinės literatūros, mokymo priemonių, stalo žaidimų ir kita.

Per 2019 metus Nacionalinio Visuomenės Sveikatos Centro prie Sveikatos apsaugos ministerijos Klaipėdos departamento Gargždų skyrius atliko 3 patikrinimus. (2019-04-24 Nr.(3-21 15.3.3) PA-2672; 2019-05-28 Nr.(3-21 15.3.2) PA-3783; Nr. (3-21 15.3.2) PA -3775. Visi rasti smulkūs pažeidimai pašalinti. Tačiau pradinių klasių korpuse ( P. Cvirkos g. 19, Gargždai) bendrojo ugdymo veikla vykdoma pažeidžiant LR HN21:2017 57.5 punkto reikalavimą (pradinių klasių korpuse į tualeto-prausyklos patalpose įrengtas praustuves netiekiamas karštas vanduo). Mokykla neturi higienos pasų ikimokykliniam, priešmokykliniam ugdymui Jakų, Gobergiškės skyriuose.

Valstybinė Maisto Veterinarijos Tarnyba atliko patikrinimus P. Cvirkos g. 25, Gargždai esančioje progimnazijos valgykloje 2019-09-20 akto Nr. 37VMĮP-836, 2019-04-05, akto Nr. 37VMĮP-157 Gobergiškės skyriuje (Klaipėdos pl. 5, Gobergiškė), 2019-10-11, akto Nr. 37MĮP-928 Jakų skyriuje (Pergalės g. 2, Jakai). Rasti trūkumai pašalinti.

2019-10-08 atliktas narkotikų prevencijos patikrinimas, inicijuotas Klaipėdos raj. savivaldybes visuomenės sveikatos biuro. Panaudota 10 testų. Pėdsakų neaptikta.

**PROBLEMOS IR SIŪLOMI PROBLEMŲ SPRENDIMO BŪDAI**

1. Įsigyti naują, galingą serverį su optimalia diskų talpa.

2. Atnaujinti puodus (tupyklas) pakeičiant unitazais (P. Cvirkos g. 19, P. Cvirkos g. 25).

3. Modernizuoti pradinių klasių korpuso (P. Cvirkos g.19) katilinę ir vandens tiekimo vamzdyną, sudarant galimybę teikti šiltą vandenį, mokinių tualetų patalpose įrengtuose praustuvuose.

4. Įsigyti naują 30 vietų mokyklinį autobusą. Turimas geltonasis autobusas yra gautas 2005 m.

5. Įrengti sporto aikštyną pradinių klasių korpuso žalioje zonoje.

6. Pastatyti sporto salę prie pradinių klasių korpuso (P. Cvirkos g. 19).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_